《送周明德应诏之京师》
明代·刘绩

阊门柳条未堪折，只宜相见不相别。人生踪迹各东西，半是车轮与马蹄。

把酒送君城北路，晓日鸦啼乌桕树。一声歌罢泪满巾，僮仆催人上塘去。

愿为辘轳缠青丝，辘轳可展心不移。男儿出处自有分，与君那得不相离。

官家有程行莫缓，后夜相思月还满。

作者简介：姓亦作镏。明浙江山阴人，祖籍洛阳，字孟熙。刘涣子。不求仕进，教授乡里。家贫，经常迁徙，所至则署卖文榜于门，得酬辄市酒待客，随手而尽。家有西江草堂，人称西江先生。工诗，有名一时。曾著《诗律》、《嵩阳稿》，有《霏雪录》传世。